Ατύχημα του Ράμσταϊν

Το αεροπορικό δυστύχημα στην περιοχή Ράμσταϊν (Ramstein) της Γερμανίας είναι ένα από τα πιο πολύνεκρα ατυχήματα σε αεροπορικές επιδείξεις στον κόσμο. Έλαβε χώρα μπροστά σε κοινό 300.000 θεατών στις 28 Αυγούστου του 1988 στο Ράμσταϊν στην Δυτική Γερμανία, κοντά στην πόλη Καϊζερσλάουτερν κατά την αεροπορική επίδειξη της αμερικανικής αεροπορικής βάσης Rammstein. 67 θεατές και 3 πιλότοι σκοτώθηκαν επί τόπου, ενώ 346 θεατές υπέστησαν σοβαρά τραύματα από την πυρκαγιά και τις εκρήξεις που προκλήθηκαν από την πτώση του αεροπλάνου.
Το γερμανικό συγκρότημα Rammstein, εμπνεύστηκε το όνομά του από το γεγονός.

Πληροφορίες

Δέκα αεροπλάνα τύπου Jet Aermacchi MB-339 PAN της ομάδας αεροπορικών επιδείξεων της Ιταλικής Αεροπορίας Frecce Tricolori εκτελούσαν τον σχηματισμό "πληγωμένη καρδιά" (ιταλιστί: Cardioide). Σε αυτό το σχηματισμό δύο ομάδες αεροσκαφών δημιουργούν ένα σχήμα καρδιάς μπροστά στους θεατές κατά μήκος του διαδρόμου. Κατά την ολοκλήρωση του κάτω άκρου της καρδιάς, τα δύο γκρουπ αεροπλάνων περνάνε το ένα το άλλο παράλληλα με τον διάδρομο. Η καρδιά έτσι διαπερνάται από ένα αεροσκάφος που πετάει κατά μήκος του κοινού.

Η σύγκρουση

Η σύγκρουση έγινε στον αέρα τη στιγμή που τα δύο γκρουπ αεροπλάνων σε σχηματισμό καρδιάς περνούσαν δίπλα το ένα από το άλλο. Το μοναχικό αεροσκάφος που θα διαπερνούσε την "καρδιά" τα χτύπησε. Το αεροσκάφος προσέκρουσε στον διάδρομο, ενώ η άτρακτος και η φλεγόμενη μάζα των καυσίμων εκσφενδονίστηκαν στην περιοχή των θεατών χτυπώντας το πλήθος και καταλήγοντας σε ένα τρέιλερ με καταψύκτες παγωτού που προμήθευε τους μικροπωλητές στην περιοχή των επιδείξεων. Την ίδια στιγμή, ένα από τα χτυπημένα αεροσκάφη του σχηματισμού προσέκρουσε στο ελικόπτερο τύπου UH-60 Black Hawk, που υπήρχε στην περιοχή για την περίπτωση έκτακτης ιατρικής ανάγκης, τραυματίζοντας τον πιλότο Κιμ Στρέιντερ, ο οποίος κατέληξε μερικές εβδομάδες αργότερα, στις 17 Σεπτεμβρίου 1988 στο στρατιωτικό νοσοκομείο Brooke Army Medical Center του San Antonio στο Τέξας, από εγκαύματα που προκλήθηκαν κατά το ατύχημα.
Ο πιλότος του αεροσκάφους που χτύπησε το ελικόπτερο πρόλαβε να το εγκαταλείψει, αλλά σκοτώθηκε προσκρούοντας στον διάδρομο πριν ανοίξει το αλεξίπτωτό του. Το τρίτο αεροσκάφος συνθλίφτηκε στην σύγκρουση και κομμάτια του σκορπίστηκαν στον διάδρομο.Μετά τη σύγκρουση τα υπόλοιπα αεροσκάφη κάνανε ανασχηματισμό και προσγειώθηκαν στην αεροπορική βάση στο Sembach.

Άμεση δράση

Από τους 31 ανθρώπους που σκοτώθηκαν επί τόπου, οι 28 είχαν χτυπηθεί από τα θραύσματα του αεροπλάνου και από τα συντρίμμια των αντικειμένων που υπήρχαν στο έδαφος. Δεκαέξι ακόμα άτομα κατέληξαν τις επόμενες μέρες λόγω των εκτενών εγκαυμάτων, με τελευταίο όλων τον πιλότο του ελικοπτέρου.
Συνολικά, περίπου 500 άτομα έχρισαν νοσοκομειακής περίθαλψης εξαιτίας του τραγικού συμβάντος.
Η καταστροφή αποκάλυψε την ανετοιμότητα στο χειρισμό εκτάκτων καταστάσεων με πολλούς τραυματίες καθώς επίσης και την δυσκολία συντονισμού μεταξύ των Γερμανών πολιτών και των Αμερικανικών στρατιωτικών αρχών. Ο Αμερικανικός στρατός δεν επέτρεψε στα γερμανικά ασθενοφόρα να εισέλθουν στην στρατιωτική βάση και να προσφέρουν κατ' επέκταση άμεση βοήθεια. Ασκήθηκε κριτική στις αρχές διάσωσης για έλλειψη αποτελεσματικότητας και συντονισμού. Το κέντρο συντονισμού διάσωσης στο Κάιζερλαουτερν δεν είχε ενημερωθεί για την κλίμακα της καταστροφής ακόμα και μια ώρα μετά, παρόλο που αρκετά γερμανικά διασωστικά ελικόπτερα και ασθενοφόρα είχαν ήδη προσέλθει στο χώρο και είχαν φύγει με ασθενείς. Τα αμερικανικά ελικόπτερα και ασθενοφόρα ήταν τα αποτελεσματικότερα στην απομάκρυνση των τραυματιών της πυρκαγιάς, αλλά δεν είχαν την δυνατότητα άμεσης περίθαλψής τους, ενώ επιπρόσθετα αντιμετώπισαν δυσχέρειες και στον εντοπισμό των τραυματιών. Ακόμη και μετά από 2 ώρες μετά το δυστύχημα, οι Γερμανοί γιατροί κατέφτασαν στο τοπικό κέντρο υγείας στο Λάντστουλ και βρήκαν μεγάλο αριθμό από τραυματίες με σοβαρά εγκαύματα χωρίς καμία περίθαλψη. Ένα λεωφορείο με ειδική μονάδα εγκαυμάτων από το νοσοκομείο του Λούντβιχσχάφεν, 80 χλμ από τον τόπο του δυστυχήματος έφτασε στην περιοχή τρεις ώρες μετά για να παραλάβει τραυματίες χωρίς περίθαλψη. Ο οδηγός του λεωφορείου δεν μιλούσε γερμανικά και δεν γνώριζε την περιοχή. Ακόμη περισσότερη σύγχυση προσέθεσε το γεγονός ότι ο αμερικανικός στρατός χρησιμοποιούσε άλλη τεχνική από αυτή των γερμανών στην εφαρμογή ενδοφλέβιων καθετήρων.